په کندهار کې د ملي اردو هلیکوپټر لوېدلې
په کندهار کې د یوې پوځي هلیکوپټرې د رالوېدو په پېښه کې پنځه تنه ټپیان شوي دي.
پېښه تېره شپه ۱۰ بجې د کندهار هوايي ډګر ته نږدې رامنځته شوې. د کندهار د والي ویاند عزیزاحمد عزیز دوشنبې په ورځ د«لېندۍ پر۱۹مه» امریکا غږ اشنا راډیو ته وويل چې دغه هلیکوپټره په تعلیمي پرواز کې وه چې د تخنیکي ستونزې له کبله يې سقوط کړی. نوموړي زیاته کړه چې د هلیکوپټرې د پيلوټانو په ګډون پنځه تنه په پېښه کې ټپیان شوي چې دم ګړی په یوه نظامي روغتون کې تر درملنې لاندي دي. هغه وويل:"د ملي اوردو اړوند ۷۷۷ څرخي الوتکه چې په تمریناتي پرواز بوخته وه د هوايي ډګر په اړوند سیمه کې سقوط کړی او علت يې هم تخنیکي ستونزه وه." د افغانستان د هوايي قول اوردو د دوهمې هوايي لوا تر څنګ د کندهار په هوايي ډګر کې د افغان پيلوټانو د روزنې تعلیمي مرکز هم له تېرو دوو کالو راهیسې فعالیت لري. د نوموړي تعلیمي مرکز چاري نړیوال نظامي ښوونکي تر سره کوي چې په افغانستان کې د هوايي قواوو د روزنې له یوه مهم مرکز څخه هم بلل کېږي. دا په کندهار کې په تېرو درو اونیو کې د ملي پوځ دوهمه هلیکوپټره ده چې سقوط کوي. تر دې مخکې د کندهار په معروف ولسوالۍ کې هم د ملي پوځ د هلیکوپټرې د سقوط په پېښه کې ۶ تنه وژل شوي او ۴ تنه نور ټپیان شوي وو. دا په روان کال کې د افغان هوايي پوځ ۹مه هلیکوپټر ده چې د تخینکي ستونزو له امله سقوط کوي. که څه هم افغان چارواکي ډېر کله د هلیکوپټرو د لوېدو لامل تخنیکي ستونزې یادوي خو د افغانستان د هوايي ځواکونو پخواني قوماندان عتیق الله امرخېل تېره میاشت له امریکا غږ سره خبرو کې وویل چې یادې هلیکوپټرې د مسلکي او مجربو کسانو د نشتوالي او کموالي له کبله غورځېږي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي